boshlarida arablar bosqini tufayli Choch arablarga qarshi Sug'd, Faragana ixshidlari va turk hokonligining harbiy ittifoqiga qo'shiladi. Bu ittifoq 723 - 724 yillarda Sirdaryo bo'yida bhlgan janglarda arablarga qattiq zarba beradi. 739 yilda arablar Choch va uning ittifoqchilariga qarshi yangi xujum uyushtiradilar. Jang davomida arab lashkarboshisi Xoris ibn Surayj sug'diylar tomoniga o'tib ketadi. Turk hokonligi Xitoy ta'siriga tushib qolgan kezlarda, arablar Chochga, uni mustaqilligiga putur etkazmaslik sharti bilan o'z noyiblarini yuborib, Xitoyga qarshi ittifoq tuzadi. Ammo, bu shartnoma uzoqqa cho'zilmaydi. Choch va Iloq VIII asr davomida barcha antiarab chiqishlarda faol qatnashadi. Shunday qilib, VI- VIII asrlarda Choch tarixining ko'p vaqti tashqi dushmanga qarshi kurashlar bilan o'tdi. Bu kurashlar Choch iqtisodiy hayotiga salbiy ta'sir etmay qolmas edi. Shu munosabat bilan yirik shaharlar maydoni dastlab qisqardi. Qachonkim Choch Turk hokonligi tarkibiga o'tgach, mavjud etnosiyosiy vaziyatda yuz bergan o'z aro iqtisodiy manfaatdorlik paydo bo'lib, shaharlar hayotida jonlanish boshlandi. VIII asr boshlariga kelganda Chochda shaharlar soni ko'payib, ular 32taga etdi. Shaharlar nafaqat daryo havzalarining quyi oqimlarida, balki ularning o'rta va yuqori havzalarida ham tarkib topdi. Masalan, Axongaronning o'rta oqimida Iloqning poytaxt shahri Tunket tashkil topdi, uning maydonida Iloq xukmdorining qasri qad ko'taradi. Iloq nafaqat mis chaqalar, balki iqtisodiy jihatdan yaxshi rivojlanganligidan kumush tangalar zarb etish imkoniyatiga ega edi. Xatto, Iloq arablar qo'l ostiga o'tib, o'z siyosiy mustaqilligini yo'qatsada, kumush tanga zarb etishni davom ettirardi. Tunket ruda eritish va uni qayta ishlash ustaxonalariga boy metallurglar shahriga markaziga aylanadi. Uning tog' sanoatini tez tempalar bilan rivojlanishida, Tunket yaqinidan topilgan oltin va kumush konlari katta rol o'ynaydi. Natijada, Tunketning tog' sanoati nafaqat uni Iloqning yirik iqtisodiy markazi, balki siyosiy poytaxtiga aylanishida muhim rol o'ynaydi. Ilk o'rta asrlarda Axongaron havzasida Tunket (17,5 ga), Qulota (15 ga), Namudlik (12 ga), Tepa (12 ga), Oshxonatepa (11 ga), Mo'nchoqtepa (11,2 ga) kabi qator shahar va boshqa aholi punktlari vujudga keldiki, ularning iqtisodiy negizini asosan tog' sanoati tashkil qilardi. Ilk o'rta asrlarda shaharlar (Ulkantoytepa -20ga, Kavardan-75ga, Chinoztepa-12ga, Yo'g'ontepa -20ga) vohaning markaziy va shimoliy adirlik rayonlarida ham rivojlanadi. Chochning eng yirik shahar markazlaridan biri Chirchiq daryosini o'rta oqimi bo'lib qoladi. Bu joyda Solor va Jun kanallari bazasida Mingo'rik (35 ga), No'g'oyqo'rg'on (11 ga), Xonobodtepa (34 ga), To'g'oytepa (9,5 ga), Quloqlitepa (14 ga), Akatatepa (18 ga) kabi shaharlar qad ko'taradi. Choch aholisining xo'jalik mashg'ulotlariga kelganda, ular ko'p tarmoqliligi bilan xarakterlanadi. O'troq aholining asosiy xo'jaligi sug'orma va lalmikor dehqonchilik hamda bog'dorchilik, poliz ekinlari bo'lgan. Cho'l va tog' oldi adirlar chorvachilik xo'jaligi uchun qulay bo'lgan. Chorvachilikning yaylov turi rivojlangan. Shaharlarda xunarmandchilik va uning turli tarmoqlari keng rivojlangan. Ayniqsa kulolchilik, terini ishlash va undan egar-jabduklar tayyorlash, kitob muqavalash, to'qimachilikda shers tovarlari ishlab chiqarish rivojlangan. Xunarmandchilikning xarakteri va uning mahsulotlariga bo'lgan katta talab, Choch shaharlari orqali bir necha savdo karvon yo'llarini vujudga kelishiga olib keladi. Ayniqsa karvon yo'llarining Iloq shaharlari orqali o'tgan tarmoqlari Choch iqtisodiyatida muhim ahamiyatga ega edi. Bu yo'llar bo'ylab yangi savdo punktlari (Chinachkat, Navkat) qad ko'taradi. Shunday qilib, ilk o'rta asrlarda Choch shaharlarining son jixatidan o'sishi va ularning iqtisodiy ixtisoslashuvi kuzatiladi. Bu jarayon Chochdan Iloqni ma'lum muddatga ajrab, mustaqil iqtisodiy siyosat yuritishiga olib keldi. Urbanizatsiya jarayonlari Chochning adirli rayonlariga jadal kirib borib, xatto Chochning poytaxti Sirdaryo sohillaridan vohaning shimoliy rayonlariga, ya'ni hozirgi Toshkent shahri rayoniga - Mingo'rikka ko'chadi. Ilk o'rta asrlarda Chochda yuz bergan urbanistik jarayonlar vohada asosan kichik shahar punktlarini paydo bo'lishi hisobiga yuz berdi. Ilk o'rta asrlarda vohaga turkiy etnik qatlamlarning to'xtovsiz kirib kelishi, ayniqsa Chochning Turk hokonligi tarkibida bo'lishi, uning madaniyatiga katta ta'sir ko'rsatdi. Bu makonda turko- sug'diy etnomadaniy maydonni shakllanishiga olib keldi. Choch eroniy tilli aholining turklashish jarayoni jadal kechgan maskanga aylandi. Bu holatlar ayniqsa arxeologik materiallarda yaxshi kuzatiladi va yozma manba materiallari esa tasdiqlaydi.